ইন্ডিয়ান এসেস-এর হয়ে আইপিটিএলে খেলছেন নাদাল। রবিবার কোর্টে নামার আগে খুদে টেনিস প্রতিভার 
পরামর্শ দিয়েই সময় কাটালেন তিনি।স্পেনের তারকা বলেছেন, ‘‘ম্যানিলায় ক্রীড়াপ্রেমীদের টেনিসের প্রতি ভালবাসা আমাকে মুগ্ধ করেছে। এখানে উদীয়মান প্রতিভাদের বিকাশের জন্য একটা টেনিস অ্যাকাডেমি গড়ে তুলতে চাই।’’ নাদালের সঙ্গে ম্যানিলার একটি কোচিং ক্লিনিকে সময় কাটিয়েছে ৬০জন উঠতি টেনিস খেলোয়াড়। তাদের উদ্দেশে স্প্যানিশ তারকার বার্তা, ‘‘টেনিস নিছক কোনও একটা খেলা নয়। টেনিস আমাদের মানসিকভাবে শক্তিশালী করে তুলতে পারে। জীবনের যাত্রাপথেও সাহায্য করে। এই খেলা শেখায় তোমাদের কোনও সাহায্য করতে পারলে ভাল লাগবে।’’টেনিসের সূত্রে নানা দেশে খেলতে গেলেও এর আগে কখনও ম্যানিলায় আসেননি রাফা। শনিবার রাতে তাঁকে দেখার জন্য নিনো অ্যাকুইনো আন্তর্জাতিক বিমানবন্দরে বিপুল জনসমাগম হয়েছিল। তাঁকে ঘিরে উন্মাদনা দেখে মুগ্ধ বিশ্বের পাঁচ নম্বর তারকা নাদাল বলেছেন, ‘‘কেন যে আগে ম্যানিলায় আসিনি, সেটা ভাবতেই অবাক লাগছে।’’